Twee vas oor Luckhoff-plaasaanval | Maroela Media
Die Van Heerden-egpaar se gesteelde motor nadat hulle op hul plaas in Luckhoff in die Vrystaat aangeval is Foto: Verskaf
Maroela Media het vroeër berig Rudolf van Heerden (79) sy vrou, Aletta (75), is op 26 Januarie omstreeks 09:00 op die plaas Avondsrus deur twee verdagtes oorval.
"Die egpaar was besig met hul daaglikse take op die plaas toe Aletta na die huis teruggekeer het," het sers. Thabo Litabe, woordvoerder van die polisie, gesê. "Sy het opgemerk iets is vreemd by die huis en toe sy ingaan, het een van die mans dadelik gedreig om haar keel met 'n skerp voorwerp af te sny."
Die tweede aanvaller het opgedaag en die slagoffer op die grond vasgedruk en haar met 'n tou vasgebind.
"Hulle het daarna vir Rudolf gewag om huis toe te kom. Hulle het hom aangeval en baie ernstig met 'n koevoet aangerand terwyl hulle die kluis se sleutels en geld geëis het," het Litabe bygevoeg. "Hulle het al die geld uit die kluis, insluitend 'n jaggeweeg, juwele en ander waardevolle items gesteel voor hulle met die Van Heerdens se voertuig gevlug het."
Die egpaar kon hulself loswikkel en is dadelik na Luckhoff-polisiestasie waar 'n saak van huisroof aangemeld is. "Die polisie van Luckhoff en nabygeleë polisiestasies in die Vrystaat en die Noord-Kaap, insluitend van die boere in die omgewing, is dadelik gemobiliseer op soek na die verdagtes."
Die egpaar se voertuig is op die grens tussen die Noord-Kaap en die Vrystaat gevind, ongeveer 35 km buite Luckhoff, waar dit van die pad afgery het.
"Die twee mans is by 'n huis in Rodepan in Kimberley in hegtenis geneem. Hulle het van die gesteelde eiendom in hul besit gehad," het Litabe bygevoeg.
Lt.genl. Lebeoana Tsumane, Vrystaatse polisiekommissaris, het gesê die aankeer van die verdagtes binne so kort tydjie is 'n teken dat, "as ons saam werk, kan niemand net kom doen wat hy wil en die vrug van sy misdaad geniet nie". "Dit moet 'n baie duidelike bewys wees dat ons nie enige misdaad sal duld nie, veral nie teenoor bejaardes nie."
Lees alle vorige berigte oor die Luckhoff-plaasaanval op Maroela Media.
Ek ken die egpaar. Hoop die 2 verdagte gemorse sit lank agter tralies
Mooi so Tsumane, mag jy 'n tsuname wees vir rampokkers.
Wel gedaan aan die persone wat die boewe aangekeer het! Ons hoop net dat die stelsel die arme ou mense nie sal vaal nie?
Die SAP het knap werk gedoen.Net jammer die hof gaan hulle lig daarvan laat afkom en so die SAP ondermyn!
Verskoon my Maroela: "twee PERSONE in hegtenis geneem", wat het geword van "vermeende moordenaars", "boewe", "misdadigers" ens……………. Hoe sou jy hulle beskryf het, as dit JOU ouers is, wat wreed aangeval is!!